Інтэрактыў — увогуле бяспройгрышны варыянт. Каб прадэманстраваць яго магчымасці, на прэс-канферэнцыі, прысвечанай “Класіцы ля Ратушы…”, журналістаў запрасілі “падыграць” на ўдарных інструментах ансамбля “Класік-Авангард”, а пасля яшчэ і “прадырыжыраваць”. А на адным з канцэртаў праекта “музыкантамі” выступалі гледачы — гэтак жа, як гэта было і ў філармоніі, на адным з канцэртаў праекта “Класіка — гэта класна!” Дзяржаўнага камернага аркестра Беларусі на чале з Яўгенам Бушковым. У такт музыцы прысутныя на плошчы чырыкалі, квакалі, уздыхалі, хрыпелі, шамацелі праграмкамі ды іншымі лісткамі паперы — усё па загадзе дырыжора (і задуме расійскага кампазітара Міхаіла Бронера).